Mmusi Maimane sorg vir groot pret op TwitterMmusi Maimane Foto: Twitter Die Demokratiese Alliansie se nuwe leier, Mmusi Maimane, het Woensdag vir groot pret op Twitter gesorg toe hy aan ŉ vraag-en-antwoordsessie deelgeneem het onder die hutssleutel, #AskMmusi. Maimane moes bontstaan om enigiets van politiek tot sport tot persoonlik en selfs lawwe vrae te beantwoord tydens die “Twitter-stadsaal”. Die DA is besig met ŉ groot veldtog om sy ondersteuners die geleentheid te bied om Maimane goed te leer ken nadat hy Sondag by die party se federale kongres in Port Elizabeth aangewys is as leier. Die hutssleutel, #AskMmusi, was vinnig bo-aan die gewildheidslysie op Twitter, en het daar gebly selfs tot ná die “stadsaal” gesluit het. Maimane het gesê hy sal graag weer aan só sessie wil deelneem, aangesien dit een van die mees direkte maniere is om met Suid-Afrikaners in gesprek te tree. Sy voorganger, Helen Zille, het ook gereeld op Twitter met haar aanhangers, ondersteuners en teenstanders gekommunikeer. “Hoekom het die hoender die pad oorgesteek,” wou een gebruiker weet. “Omdat hy vryheid van beweging het,” het Maimane teruggeskerts. Op ŉ vraag oor “wit” stemme vir die DA, het hy gesê: “Ons kan nie mobiliseer op grond van ras nie. Ons waardes is vryheid, gelykheid en geleentheid.” Oor hoe om Eskom te herstel: “Laat onafhanklike kragverskaffers toe sodat ons ons energietoevoer kan diversifiseer. Staak die bonusse en maak Medupi klaar.” #askmmusi Tweets